text: Arla-formand stopper efter gård-brand
  11 april 2011 kl. 07.08
  Efter fire år som formand for Arla Foods træder 63-årige Ove Møberg fra Hejnsvig tilbage.
  Efter 19 år i Arlas bestyrelse - heraf de sidste fire år som formand - har Ove Møberg, 63 år, besluttet at træde tilbage i forbindelse med bestyrelsesvalget ved næste ordinære repræsentantskabsmøde 26. maj.
  Arla Foods' bestyrelse konstituerer sig med formand og næstformand umiddelbart efter repræsentantskabsmødet.
  Ove Møberg mener selv, det er det rigtige tidspunkt at stoppe på posten.
  - Vi har valgår i Arla Foods, og i maj skal en ny bestyrelse konstituere sig. Derfor mener jeg tidspunktet er helt rigtig. Dertil kommer at efter en brand på min gård i januar i år har min samarbejdspartner og jeg ikke helt klarhed over udviklingen på gården fremover, siger Ove Møberg.
  Møberg har været medlem af bestyrelsen siden 1992 (daværende MD Foods). I maj 2007 blev han valgt som formand for Arla Foods.
  Ove Møberg trækker sig helt fra det demokratiske arbejde i Arla Foods, såvel i sin kreds som i Arlas repræsentantskab.
  